[{"text_idx": "#000007", "text": "Ers datgan gweithredu newydd Adran yr Amgylchedd, Bwyd a Materion Gwledig (Defra) i ddiogelu 1,500 o rywogaethau o bryfed peillio yn gynharach yr wythnos hon, mae Awdurdod Parc Cenedlaethol Bannau Brycheiniog wedi cyhoeddi ei gynlluniau ei hun i ddiogelu pryfed peillio gyda\u2019r newyddion bod Parc Gwledig Craig-y-Nos newydd ddod yn gartref i gyfres o gychod gwenyn."}, {"text_idx": "#000008", "text": "Mewn ymateb i\u2019r gostyngiad yn nifer y pryfed peillio yng Nghymru, mae Parc Gwledig Craig-y-Nos, sy\u2019n eiddo i Awdurdod Parc Cenedlaethol Bannau Brycheiniog, wedi cyflwyno dau gwch, sy\u2019n gartref i fwy na 30,000 o wenyn, ac mae cynlluniau ar y gweill i osod mwy o gychod ar safleoedd eraill sy\u2019n eiddo i Awdurdod y Parc Cenedlaethol. Gyda phoblogaeth gwenyn Prydain yn dirywio, mae\u2019r Parc Gwledig yn lle gwych i wenyn \u2013 rhywle lle gallan nhw ffynnu mewn ecosystem warchodedig sy\u2019n baradwys i bryfed, yn rhydd o blaladdwyr a pheryglon eraill sy\u2019n bygwth y rhywogaeth."}, {"text_idx": "#000009", "text": "Daeth y syniad i Ian Penn, Warden y Parc Cenedlaethol, pan oedd yn gweithio ar adeilad yng Nghraig-y-Nos, gan ddarganfod bod gwenyn gwyllt wedi creu cychod yn y waliau. Cafodd y gwenyn gwyllt eu symud i leoliad diogel yn Abertawe ond, ar o\u0302l iddo gwblhau\u2019r gwaith, dechreuodd Ian archwilio ffyrdd o ailgyflwyno gwenyn i\u2019r Parc. Ymatebodd y gwenynwr lleol David Bentley-Miller i hysbysebion y Parc Cenedlaethol ar wefan Cymdeithas Gwenynwyr Cymru, a rhoddwyd y cychod yn eu lle rai misoedd yn ddiweddarach. Mae\u2019r cychod wedi\u2019u lleoli yn ddigon pell o lwybrau cerdded cyhoeddus, ond mae modd eu gweld o\u2019r ystafell ddosbarth ar y safle fel y gall myfyrwyr eu gweld nhw a dysgu sut mae gwenyn yn casglu eu bwyd, yn strwythuro eu cychod ac yn troi paill a neithdar yn fe\u0302l a chwyr gwenyn \u2013 ac rydym yn gobeithio gwerthu\u2019r rhain yn y Parc Gwledig flwyddyn nesaf."}, {"text_idx": "#000013", "text": "Os ydych chi\u2019n wenynwr sydd a\u0302 diddordeb mewn cadw cychod gwenyn ar dir y Parc Cenedlaethol, ffoniwch Samantha Sinclair ar 01874 620 420 neu anfonwch e-bost at "}]